Eh an da gomz deoc'h hiniv ag ur pezh mell lec'hienn, unan a bouez evit ar re a zo intereset get ar plant, hag unan muioc'h a bouez c'hoazh evit ar re a ra get ar brezhoneg, evit ar re o deus c'hoant komz ag an natur e brezhoneg. Ar sit-mañ, Plantkelt, savet get Roland Mogn, get sikour un  nebeud tud, a dolp anvioù linneek (anvioù skiantel ma faot deoc'h) ar plant a gaver e Breizh ha, pelloc'h, er broioù keltiek (pa vehent plant gouez, plant gouenezet, plant lakaet da vravaat ar jardrinioù, pe just plant meneget e lennegezh ar broioù keltiek); kavout a reer enta an anvioù skiantel hag o sinonimoù, ha get piv int bet savet, ar pezh zo dija a dalvoudegezh bras evit ar re a studi ar plant; kavout a reer ivez an anvioù brezhoneg a zo bet dastumet evit ar plant-se, er levrioù pe àr an dachenn, ha  skrivet eo pervezh a beban e ta an anvioù a gaver aze. Lakaet eo bet an holl stummoù, get ar skriturioù orin, ar re-se tolpet edan pep a anv-dave, get an orin anezhañ, pa vez anavet: ne ra ket un dibab etreze, met reiñ a ra an holl alc'hwezioù evit komz en ur mod resis, hag e brezhoneg, ag ar plant. Da skouer e lak en ur rummad an anvioù forc'hellek, ar re a ra dave da estroc'h evit ur sort plant (ha skrivet eo pe re !), hag en ur rummad arall ar re a ra dave d'ur spesad hepken. E brezhoneg hag ivez e  yezhoù keltieg arall, da gentañ penn ar c'hembraeg, ar c'hernoweg, ar gouezeleg, gwezhavez ar manaweg, ha, pa vez anavet, ar galianeg.